Τούρτα μπανόφι
Η γεύση της καραμέλας είναι ακαταμάχητη! Αυτή η πανεύκολη τούρτα είναι ένας λαχταριστός συνδυασμός μπανόφι με την τεχνική του τσίζκεϊκ, με την καραμέλα να κυριαρχεί.
2 κουτιά (των 397 γρ.) γάλα ζαχαρούχο, 1 πακέτο (225 γρ.) μπισκότα digestive, 1/2 πακέτο (100 γρ.) μπισκότα digestive σοκολάτα, 150 γρ. βούτυρο αγελαδινό, 4 - 5 μπανάνες μεσαίου μεγέθους, ώριμες, 1 κουβερτούρα (100 - 125 γρ.), τριμμένη στη χοντρή μεριά του τρίφτη
Για την τούρτα μπανόφι, γεμίζουμε μια κατσαρόλα με νερό και την τοποθετούμε σε μέτρια φωτιά. Όταν κοχλάσει, ρίχνουμε τις κονσέρβες με το ζαχαρούχο και βράζουμε για 2 ½ ώρες. Ενδιαμέσως, συμπληρώνουμε με νερό ώστε να μένουν πάντα σκεπασμένες. Κατόπιν αποσύρουμε από τη φωτιά και αφήνουμε τις κονσέρβες να κρυώσουν κλειστές για 1 ώρα.Τρίβουμε τα μπισκότα στο μπλέντερ ή σε δόσεις στον πολυκόφτη, μέχρι να γίνουν σκόνη. Αδειάζουμε τη σκόνη μπισκότου σε ένα μεγάλο μπολ. Λιώνουμε το βούτυρο σε ένα μπρίκι ή στα μικροκύματα και το αδειάζουμε στο μπολ. Ανακατεύουμε με το χέρι ώστε να υγρανθεί με βούτυρο όλη η ποσότητα του μπισκότου. Στη συνέχεια, το απλώνουμε σε φόρμα με αποσπώμενη βάση διαμέτρου 20 - 22 εκ. Εναλλακτικά, χρησιμοποιούμε τσέρκι αντίστοιχης διαμέτρου, το οποίο ακουμπάμε σε μια πιατέλα. Φροντίζουμε οπωσδήποτε η βάση να είναι λίγο υψωμένη γύρω-γύρω. Την αφήνουμε στο ψυγείο να σφίξει για τουλάχιστον 45 λεπτά. Ανοίγουμε τις κονσέρβες με το ζαχαρούχο που έχει μετατραπεί σε πηχτή καραμέλα.Θα χρησιμοποιήσουμε την ποσότητα 1 ½ κονσέρβας. Βγάζουμε τη βάση από το ψυγείο και απλώνουμε επάνω σε αυτή ομοιόμορφα την πηχτή καραμέλα. Ξεφλουδίζουμε τις μπανάνες και τις κόβουμε σε μέτριες φέτες. Σκορπάμε τις φέτες πάνω στην κρέμα. Πασπαλίζουμε όλη την επιφάνεια της τούρτας με τριμμένη κουβερτούρα.Αφήνουμε για περίπου 45 λεπτά την τούρτα μπανόφι στο ψυγείο προτού την ξεφορμάρουμε.
Γάλα,Μπανάνα,Σοκολάτα,Χορτοφαγικά